 NA RICHARD MUNGUTI MAAFISA watatu wa kampuni ya kununua na kuuza mashamba walioshtakiwa kwa kupora shamba la kampuni ya saruji ya East Africa Portland Cement Company (EAPCC) la thamani ya Sh14 bilioni watajua hatima yao Idara ya Upelelezi wa Makosa ya Jinai (DCI) itakapokamilisha uchunguzi katika kipindi cha mwezi mmoja. DCI ina mwezi mmoja kukamilisha uchunguzi wa ubomoaji wa majumba ya kifahari katika eneo la Mavoko, Athi River, Kaunti ya Machakos. Hakimu Mkuu Mwandamizi wa Milimani Gilbert Shikwe amekubali ombi la kiongozi wa mashtaka Bi Judy Koech kuwapa polisi kipindi cha mwezi mzima kukamilisha uchunguzi kuhusiana na ubomoaji wa nyumba zilizojengwa kwa shamba la ukubwa wa ekari 4,298 lenye thamani ya Sh14 bilioni. Bi Koech aliomba muda zaidi akisema lengo ni kutambua mmiliki au wamiliki halisi wa shamba hilo ambalo maafisa wakuu watatu wa chama cha ushirika cha Aimi ma Lukenya (AMS) wanadai ni lao. Upande wa mashtaka umeambia hakimu ni muhimu kwa DCI kufanya uchunguzi kwa mwezi mzima kukamilisha uchunguzi kwa sababu suala hilo na kesi hiyo ni ya umuhimu mkubwa kwa umma. “Maafisa wa upelelezi wanahitaji mwezi mmoja kukanilisha uchunguzi kabla ya mashtaka kufunguliwa dhidi ya maafisa watatu wa AMS,” Bi Koech ameambia mahakama. Maafisa watatu wa AMS, ambao ni Julius Mutie Mutua, Pascal Kiseli, na Alex Kyalo Mutemi walikamatwa mnamo Oktoba 19, 2023, kwa madai ya kufanya njama ya kunyakua shamba mali ya EAPCC. Mawakili wa upande wa mashtaka Joseph Mutava na Jackson Kala wameomba wateja wao waachiliwe hadi Ofisi ya Mkurugenzi wa Mashtaka ya Umma (ODPP) ikamilishe uchunguzi. “Tunaiomba mahakama kuwaachilia maafisa watatu kwa sababu hakuna mashtaka yaliyoorodheshwa dhidi yao na DPP kufikia sasa,” Bw Kala akaiomba mahakama. Lakini Bi Koech amepinga ombi la kuachiliwa kwa maafisa hao watatu, akisema washukiwa wako nje kwa dhamana ya Sh100,000 pesa taslimu kila mmoja na kwamba hawazuiliwi katika rumande. Alisema kuwapa polisi muda zaidi kukamilisha upelelezi na uchunguzi hakukiuki haki za washukiwa. Hakimu Shikwe hata huvyo aliruhusu ombi la DPP la mwezi mmoja kukamilisha uchunguzi. Maafisa wa AMS wanadaiwa kuuza shamba la ukubwa wa ekari 4,298 la thamani ya Sh14 bilioni kwa zaidi ya wanachama wake 10,000. Walidai kwamba walinunua ardhi kutoka kwa EAPCC kabla ya kuigawanya vipande vipande na kisha kuuza ploti hizo kwa wanachama ambao baadhi yao nao waliwauzia watu wengine. Kubomolewa kwa majumba Mavoko kulifuatia amri ya jaji wa Mahakama Kuu ya Mazingira na Mashamba ya Machakos Annette Nyukuri kukubali ombi la EAPCC. Meneja Mkurugenzi wa EAPCC Oliver Kirubai alilalamikia DCI kwamba EAPCC ndio mmiliki halisi wa vipande vitano vya ardhi inayozozaniwa, vyote vikiwa katika manispaa ya Mavoko. Pia, Bw Kirubai alilalamika kwamba EAPCC imekuwa ikishuhudia ardhi yake ikinyemelewa na makundi kadhaa, zikiwemo AMS, na Kitanda Na Mbusya. “Hivi vikundi viwili vinashukiwa kumiliki hatimiliki feki, kwa mujibu wa tathmini iliyofanywa kuhusu stakabadhi hizo, kama ilivyonakiliwa katika barua ya Februaru 28, 2014,” kiongozi wa mashtaka akamwambia Bw Shikwe. EAPCC ilisema ilihamishiwa shamba ambalo lilikuwa likimilikiwa na Douglas Harcourt Stanley mnamo Februari 28, 1961. Uhamisho huo ungedumu kwa miaka 952 tangu Novemba 1, 1960, huku kodi ya kila mwaka ikiwa Sh859.60. Shamba hilo lilihamishiwa kampuni ya East Africa Sisal Estates Limited ambayo baadaye ilikabidhi umiliki kwa East African Cement Company mnamo Januari 13, 1977, katika dili ya Sh2 milioni wakati huo. Polisi wanafanya upelelezi wa kina baada ya raia wengi wasio na hatia kuona jasho na juhudi zao za kumiliki ploti zikinywa maji. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  